## Pravilnik o stranim jezicima u oružanim snagama Republike Hrvatske

### NN 9/2014 (24.1.2014.), Pravilnik o stranim jezicima u oružanim snagama Republike Hrvatske

MINISTARSTVO OBRANE

166

Na temelju članka 87. stavka 3. Zakona o službi u Oružanim snagama Republike Hrvatske (»Narodne novine«, broj 73/13) na prijedlog načelnika Glavnog stožera Oružanih snaga Republike Hrvatske, donosim

PRAVILNIK

O STRANIM JEZICIMA U ORUŽANIM SNAGAMA REPUBLIKE HRVATSKE

I. OPĆE ODREDBE

Članak 1.

Ovim Pravilnikom propisuju se strani jezici za čijim poznavanjem postoji potreba službe, razina znanja potrebna za promaknuće u činove viših časnika i generala/admirala, kao i kriteriji za utvrđivanje razine znanja i način provjere znanja.

II. STRANI JEZICI ZA ČIJIM POZNAVANJEM POSTOJI POTREBA SLUŽBE

Članak 2.

Strani jezici za čijim poznavanjem postoji potreba službe poredani po prioritetima su:

1. engleski

2. francuski i njemački

3. talijanski, ruski i arapski.

Članak 3.

Poznavanje stranih jezika koji nisu navedeni u članku 2. ovoga Pravilnika smatra se usavršavanjem u svrhu profesionalnog razvoja.

Razina njihova znanja utvrđuje se u skladu s CEFRL (Common European Framework of Reference for Languages) mjerilima i razinama znanja od A1 do C2 i dokazuje se odgovarajućim certifikatom civilne škole stranih jezika.

III. KRITERIJI ZA UTVRĐIVANJE RAZINE ZNANJA STRANIH JEZIKA

Članak 4.

Razina znanja stranog jezika iz članka 2. ovoga Pravilnika utvrdit će se testiranjem na Hrvatskom vojnom učilištu »Petar Zrinski«, osim za arapski jezik za koji će se razina znanja utvrđivati u civilnim školama stranih jezika.

Za utvrđivanje znanja stranog jezika koristit će se testovi prema STANAG normi 6001 i sljedeći dijagnostički testovi:

– za engleski jezik             ALCPT (American Language Course
                                      Placement Test) i ECL (English Com-
                                      prehension Level)

– za francuski jezik           višestupanjski test za francuski jezik

– za njemački jezik           višestupanjski test za njemački jezik

– za talijanski jezik            višestupanjski test za talijanski jezik

– za ruski jezik                 višestupanjski test za ruski jezik

– za arapski jezik              višestupanjski test za arapski jezik.

Članak 5.

Rezultati testiranja prema normi STANAG 6001 vrijede tri godine od dana testiranja, a rezultati postignuti na dijagnostičkim testovima vrijede godinu dana od dana testiranja.

Rezultati testiranja prema normi STANAG 6001, ALCPT ili ECL koje su pripadnici Oružanih snaga Republike Hrvatske postigli na školovanju u inozemstvu i za koje su dostavili certifikat imaju istu vrijednost kao i rezultati testiranja na Hrvatskom vojnom učilištu »Petar Zrinski«.

IV. RAZINA ZNANJA POTREBNA ZA PROMAKNUĆE U ČINOVE VIŠIH ČASNIKA TE GENERALA/ADMIRALA

Članak 6.

Odgovarajuća razina znanja stranih jezika potrebna za promaknuće u činove viših časnika po svim dijagnostičkim testovima je najmanje 65%, a u testu prema normi STANAG 6001 zbroj rezultata po svim vještinama (slušanje, govor, čitanje i pisanje) je 5.

Odgovarajuća razina znanja stranih jezika potrebna za promaknuće u činove generala/admirala po svim dijagnostičkim testovima je najmanje 75%, a u testu prema normi STANAG 6001 zbroj rezultata po svim vještinama (slušanje, govor, čitanje i pisanje) je 7.

V. NAČIN PROVJERE ZNANJA

Članak 7.

Testiranje znanja engleskog, francuskog, njemačkog, talijanskog i ruskog jezika provodi se na Hrvatskom vojnom učilištu »Petar Zrinski« u Školi stranih jezika »Katarina Zrinska« i u Dekanatu, Odsjeku za testiranje – STANAG timu na zahtjev Središnjice za upravljanje osobljem, Uprave za personalne poslove Glavnog stožera Oružanih snaga Republike Hrvatske ili Uprave za ljudske resurse.

Testiranje znanja arapskog jezika provodi se u civilnim školama stranih jezika na zahtjev Središnjice za upravljanje osobljem ili Uprave za personalne poslove Glavnog stožera Oružanih snaga Republike Hrvatske upućenom Upravi za ljudske resurse.

Ustrojstvene jedinice Ministarstva obrane i Oružanih snaga Republike Hrvatske dužne su popise svih kandidata za redovito promicanje u čin viših časnika te u čin generala i admirala koji nemaju valjanu potvrdu o razini znanja stranog jezika dostaviti u Središnjicu za upravljanje osobljem najmanje tri mjeseca prije planiranog promicanja u kalendarskoj godini.

Nakon zaprimanja popisa Središnjica za upravljanje osobljem će u suradnji s Hrvatskim vojnim učilištem »Petar Zrinski« organizirati testiranje.

Članak 8.

Nakon provedenog testiranja znanja stranog jezika kandidata za redovito promicanje u čin viših časnika te promicanje u čin generala i admirala Škola stranih jezika »Katarina Zrinska« izdat će potvrdu o razini znanja stranog jezika (za dijagnostičke testove isključivo za rezultat 65% i više) i u roku od sedam dana od dana provedbe testiranja ažurirati podatke u Informatičkom sustavu personalnog upravljanja.

Odsjek za testiranje – STANAG tim koji provodi testiranje iz engleskog jezika prema normi HRVN STANAG 6001 potvrde izdaje u roku od tri tjedna od dana provedbe testiranja i prosljeđuje ih Središnjici za upravljanje osobljem radi ažuriranja podataka u Informatičkom sustavu personalnog upravljanja.

Potvrde o razini znanja stranog jezika sastavni su dio službene dokumentacije za promicanje.

VI. ZAVRŠNE ODREDBE

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/14-04/1

Urbroj: 512-01-14-2

Zagreb, 15. siječnja 2014.

Ministar
Ante Kotromanović, v. r.

9 24.01.2014 Pravilnik o stranim jezicima u oružanim snagama Republike Hrvatske

9 24.01.2014 Pravilnik o stranim jezicima u oružanim snagama Republike Hrvatske

Pravilnik, NN 9/2014-166